PE-polisie soek huisrowers wat vroue en kind (2) oorval | Netwerk24
Deur Cara-Lee Dorfling 04 September 2019 10:45
Die polisie in Port Elizabeth was Woensdagoggend nog op soek na huisrowers wat twee vroue en ’n tweejarige kind Dinsdagoggend in ’n huisbraak vasgebind en beroof het.
Twee gewapende mans het deur ’n oop venster toegang tot ’n huis in Williamstraat in die woonbuurt Charlo verkry.
Volgens kol. Priscilla Naidu, polisiewoordvoerder, het die 33-jarige huishulp een van die mans in die sonkamer aangetref, terwyl die tweede man nog besig was om by die venster in te klim.
Sy het gehardloop om die huiseienaar se 28-jarige suster, wat nog saam met haar tweejarige dogter geslaap het, te waarsku.
Die inbrekers het die huiswerker gevolg en die vroue en kind met skoenveters in die kamer vasgebind.
Die verdagtes het hierna die kluis opgespoor en dit oopgebreek. Hulle het ’n 9 mm-Beretta, twee iPhones en juweliersware gebuit.
Die polisie raam die waarde van die gesteelde goedere op sowat R60 000.
Naidu sê die mans is weer deur die venster by die huis uit, waarna die vroue hulself losgemaak en die polisie ontbied het.
Meer oor: Port Elizabeth | Soektog | Huisrowers | Misdaad | Huisbraak
Man uit hande van woedende skare in PE gered